Cortinarius glaucopus

Cortinarius glaucopus Cortinariaceae familiako onddo espezie bat da. Autore batzuentzat jangarria eta beste batzuentzat susmagarria.

Sinonimoak: Agaricus defossus, Agaricus glaucopus.

Deskribapena 
Kapela: 6 eta 12 cm bitarteko diametrokoa; okre-lehoi koloretik marroi-buztin kolorera doana tonu oliba antzekoekin edo okre-horixkekin; ertza berdexka laster okre kolorekoa bihurtzen da, azkenean, dena okre-laranja kolorekoa geratzen da; azal likatsua du, zuntzexka erradial adnatekin markatua.

Orriak: Estu eta itsatsiak; hasieran lila-urdin kolorekoak, gero gris-urdinak  eta amaieran marroi-kanela kolorekoak ezkatengatik.

Hanka: 4 eta 8 cm bitarteko garaietakoa eta 1,5 eta 3 cm bitarteko lodierakoa, irmoa, betea, oinarrian erraboila alboan. Lila-urdinxka, glauko-urdinxka, ondoren okre-lasto kolorekoa edo marroia. Gortina lila-urdinxka kolorekoa tonu morexkekin.

Haragia: Gogorra eta trinkoa, zuri-krema-horixka kolorekoa; oinaren goialdean, gris-urdinxka eta erraboilean okre kolorekoa. Batzuek fruta usain arina duela esaten dute, beste batzuek kanfor usaina.

Etimologia: Cortinarius hitza, gortinatik dator, gortina eta guzti, errezelaren hondakin bereizgarriak direla eta. Glaucopus epitetoa grekotik dator, zeru-urdin, esan nahi duen, "glaukós" hitzetik eta oina, hanka, esan nahi duen "pous" hitzetik. Oinaren haragia urdina delako.

Jangarritasuna 
Jateko balio gutxikoa batzuentzat eta nahiko ona beste batzuentzat.

Nahasketa arriskua 
Gaztetan ondo identifikatzen da kapelaren ertzeko eta oineko kolore urdin-berdexkagatik, baina tonalitate hori azkar aldatzen da, eta zaila da, Scauri taldeko beste Cortinarius batzuetatik bereiztea.

Sasoia eta lekua 
Udazkenean ondo sartuta, mendiko koniferoen azpian. Ez da oso ugaria.

Banaketa eremua 
Kanada, Ameriketako Estatu Batuak, Europa.

Erreferentziak

Kanpo estekak 

Cortinarius